RICHY จ่อเปิด 4 โครงการใหม่มูลค่า 1 หมื่นลบ. ผลักดันผลงานปี 62 โตต่อเนื่อง
RICHY จ่อเปิด 4 โครงการใหม่มูลค่า 1 หมื่นลบ. ผลักดันผลงานปี 62 โตต่อเนื่อง
27 ก.พ. 2562

ดร.อาภา อรรถบูรณ์วงศ์ ประธานกรรมการบริหาร บริษัท ริชี่ เพลซ 2002 จำกัด (มหาชน) หรือ RICHY เปิดเผยว่า ภาพรวมผลการดำเนินงานในงวดปี2561 บริษัทฯมีกำไรสุทธิอยู่ที่ 451.03 ล้านบาท เพิ่มขึ้น 239.32% หรือเติบโต 2 เท่าจากงวดเดียวกันปีก่อนอยู่ที่ 132.92 ล้านบาท ขณะที่รายได้รวมเท่ากับ 2,708.65 ล้านบาท เพิ่มขึ้น 1,381.52 ล้านบาท หรือเพิ่มขึ้น 104.10% เมื่อเทียบกับปีก่อนรายได้รวมอยู่ที่ 1,327.13 ล้านบาท ปัจจัยหลักที่สนับสนุนการเติบโตในครั้งนี้ มาจากการโอนรับรู้รายได้จากโครงการอสังหาริมทรัพย์เพิ่มขึ้น จำนวน 1,366.58 ล้านบาท หรือเพิ่มขึ้น 103.97%
โดยในปี 2561 บริษัทฯมีรายได้จากการขายอาคารชุด มูลค่ารวม 2,663.80 ล้านบาท เพิ่มขึ้น 1,407.24 ล้านบาท หรือ เพิ่มขึ้น111.99 %จากปีก่อน เนื่องจากโครงการริชพาร์ค @ ทริปเปิ้ลสเตชั่น สามารถก่อสร้างแล้วเสร็จ และสามารถโอนรับรู้รายได้ในปี 2561 ซึ่งส่งผลให้บริษัทฯมีรายได้หลักมาจากการขายอสังหาริมทรัพย์อย่างมีนัยสำคัญ
“ภาพรวมผลประกอบการในปี 61 เติบโตอย่างก้าวกระโดดจากปีก่อนและสามารถทุบสถิติสูงสุดตามที่คาดการณ์ไว้  เพราะมีรายได้จากการโอนรับรู้รายได้จากโครงการต่างๆเข้ามาเพิ่มขึ้น ขณะเดียวกันบริษัทฯได้จัดแคมเปญที่น่าสนใจ ทำให้สามารถเพิ่มยอดขายได้เป็นอย่างดีและเป็นไปตามเป้าหมาย” ดร.อาภา กล่าว
นอกจากนี้ ที่ประชุมคณะกรรมการอนุมัติจ่ายปันผลเป็นเงินสด และจ่ายปันผลเป็นหุ้นสามัญ คิดเป็นมูลค่ารวมกว่า 175.53 ล้านบาท  ซึ่งการจ่ายเงิน 2561 แบ่งเป็นการจ่ายเงินปันผล เป็นเงินสด ในอัตราหุ้นละ 0.02514 บาท และ จ่ายปันผลเป็นหุ้นในอัตรา 7 หุ้นเดิมต่อ 1หุ้นปันผล ซึ่งคิดเป็นมูลค่าหุ้นปันผลอยู่ที่ 0.14286 บาทต่อหุ้น ทั้งนี้บริษัทฯจะกำหนดรายชื่อผู้มีสิทธิได้รับปันผล (Record date) วันที่ 3 พ.ค. 2562และจ่ายปันผลวันที่ 24 พ.ค. 2562
สำหรับแผนการดำเนินธุรกิจในปี 2562 บริษัทฯได้มีการเตรียมงบลงทุนสำหรับการซื้อที่ดินเพื่อเปิดโครงการใหม่ไว้ที่ 3,000 ล้านบาท โดยเตรียมเปิดใหม่ 4 โครงการ เป็นโครงการคอนโดมิเนียมทั้งหมดภายใต้แบรนด์ THE RICH, RICH PARK และ RICH POINT มูลค่ารวมราว 1 หมื่นล้านบาท เพื่อผลักดันรายได้และกำไรเติบโตอย่างต่อเนื่อง สร้างผลตอบแทนที่ดีสำหรับนักลงทุน